
Szent Fókász fölszentelt vértanú ereklyéi átvitelének, Szent Ezekiel prófétának, valamint Szent Trofimosznak, Teofilosznak és vértanútársainak emléke.
A szerda esti alkonyati zsolozsmán
„Uram, tehozzád...” után 
7. hang
A szent apostolok hirdetése * eljutott a földkerekség minden határára. *’ Urunk, dicsőség néked!
Isten Igéjének jóillataként tűntetek fel, * minden tiszteletre méltók. * A Szentlélek jó illatával *’ engem is árasszatok el!
Ti a mennyországot birtokoljátok, * engem is tanítsatok meg az égiekről elmélkednem *’ és az Isten szent akaratát megcselekednem!
1. hang. Minta: A mennyei rendeknek...
Vértanú-vérével serleget tölt a híveknek, * gyógyulást áraszt és betegségeket űz el * Krisztus vértanúja, Fókász, * vértanúság szavával mindenkit a magasba, fölfelé hív: * Jertek buzgón, akik szomjaztok, *’ merítsetek a kegyelem folyamából!
Az istentagadás eltévelyedését megfutamítottad * Istennek tetsző kiállásoddal, * a sokistenhit viharát a Szentháromság erejével, * Fókász vértanú, * a kard élét és a tűz égető hevét * s a kínok fergetegét mint gyermekek játéknyilát, *’ nyilvánvalóan eltűrted.
Az életadó Isten hírnöke voltál, * és zsarnokok legyőzőjévé * s Istennek tetsző bajnokká lettél. * Életedet a Halhatatlanra bíztad, * és az Istennek nem alkonyodó világosságába jutottál el, *’ boldog Fókász vértanú.
Dicsőség... 4. hang
Gyermekkorodtól fogva az Úrért rajongtál, * teljesen boldog Fókász, * Krisztus fölszentelt vértanúja. * A kereszt fegyverét válladra vetted, * az üdvösség útján tántoríthatatlanul haladtál, * ezzel az angyalok társává lettél, *’ s a démonok ellenfelének és a világ hathatós közbenjárójának bizonyultál. 
Most és...
Minden veszélytől őrizd meg szolgáidat, * áldott Istenszülő, * hogy mint lelkünk reményét, *’ dicsőítsünk téged!
Előverses sztihirák 
7. hang
Dicső apostolok, oszlopai az Egyháznak, * kik az igazság hirdetői, fénylő szövétnekek vagytok, * ti a lélek tüze által * fölperzseltetek minden hiábavalóságot. * Azért kérünk titeket: imádjátok az Üdvözítőt, * a mi Istenünket, * ajándékozzon a világnak békességet, *’ és gazdag kegyelmet a mi lelkünknek.
Krisztus apostolai, * Üdvözítőnk munkatársai, * a keresztet eke gyanánt használva, * a bálványozás csalárdságától elgazosított földet * megtisztítottátok, és a hit igéivel vetettétek be. * Méltóképpen tisztelünk azért titeket, *’ Krisztus szent apostolai.
Minden dicséretre méltó vértanúk, * Lélek-táplálta gyermekek, értelmes égőáldozatok, * Krisztus kedvesen fogadott illatáldozatai! * Benneteket a föld nem rejtett el, * az ég pedig befogadott. * Angyalok társaivá lettetek. * Kérünk titeket, imádkozzatok velünk együtt * a mi üdvözítő Istenünkhöz: * Ajándékozzon a világnak békét *’ üdvözítse a mi lelkünket!
Dicsőség... most és...
Istenszülő, szabadíts meg minket, * a bennünket fogva tartó bűnöktől, * mert rajtad kívül nincsen más bizalmunk, *’ egyedül a te szülötted, az Isten!

Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Fókász fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... most és...
Az Atya Igéjének, * Krisztus Istenünknek ismertük föl, * a Tőled megtestesültet, Istenszülő Szűz, * egyetlen tisztaságos, * egyetlen áldott. * Azért Téged énekelve *’ szünet nélkül magasztalunk.
